《泛清波摘遍 采菱》
清代·戴珊

烟迷荻浦，风乱荷塘，剩有菱湖秋色好。清歌徐引，唱入湖心更幽悄。

邻船少。茎柔涩桨，角刺牵衣，十里澄烟寒碧袅。为爱鲜妍，行过前汀未回棹。

秋渐老。凉欺鸭脚根浮，嫩压鸡头实小。多少莲房菰米，总输莹皎。

凭谁道。莫更采向中流，惊他并飞沙鸟。好摘馀花归去，镜台同照。

作者简介：字衣仙，号虹桥女史，钱塘人，懋女。湖北龙坪巡检湘潭梁传系室。有《庑下吟·附词》。